 Na ROBERT KIPLAGAT MBUNGE wa Bunge la Afrika Mashariki (EALA) amejiunga na wanaopinga hatua ya Rais William Ruto ya kuondoa marufuku dhidi ya ukataji wa miti akisema wakataji miti kimagendo watatumia fursa hiyo kuangamiza misitu iliyolindwa. Bw David Sankok ambaye ni mfuasi sugu wa Rais Ruto alisema japo yuko serikalini, anapinga vikali kuondolewa kwa marufuku hiyo inayohusu misitu ya serikali. “Hata kama wewe (Rais Ruto) unasema ukataji miti utafanyika katika mashamba yenye miti isiyo ya kiasili, hii itatoa fursa kwa wakataji miti kimagendo watakaovamia misitu asili iliyolindwa na punde si punde manufaa tuliyopata katika kudhibiti mabadiliko ya hali ya anga yatasambaratishwa,” alisema Bw Sankok. Mbunge huyo ambaye ni maarufu kutokana na sare yake ya kijani kibichi inayoashiria mazingira alisema hatua ya Rais itahujumu wito wake unaohusu upanzi wa miti bilioni 15 katika muda wa miaka 10. Hata hivyo, amewahimiza Wakenya wazalendo kujiepusha na ekari milioni mbili za misitu ya serikali na badala yake kukata miti kwenye mashamba ya kibinafsi anayosema yanafikia ekari 138. “Wakenya walikuwa wamefuata wito wa upanzi wa miti bilioni 15 lakini huwezi ukakata miti huku ukipanda kwa wakati mmoja na kutarajia kutimiza malengo uliyoweka.” alisema Bw Sankok. Mbunge huyo alisema nchi na dunia imekuwa ikiandamwa na athari hasi za mabadiliko ya hali ya anga kama vile ukame na mafuriko akisema kuongeza ukataji miti kutavuruga hali zaidi. “Wafanyabiashara wa bidhaa za mbao wanapaswa kutuliza tamaa yao ili kuokoa misitu yetu,” alisema.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  